**ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ**

**ՖԻՆԱՆՍՆԵՐԻ ՆԱԽԱՐԱՐՈՒԹՅՈՒՆ**

**Ն Ա Խ Ա Ր Ա Ր**

0010, Երևան, Մելիք-Ադամյան փող. 1

Վեբ կայք՝ www.minfin.am, ֆիննախ.հայ

Էլ. փոստ՝ secretariat@minfin.am

Հեռ.՝ (+374 11) 800 002

Վեբ կայք՝ [www.minfin.am](http://www.minfin.am)

N \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

<<\_\_\_\_\_\_\_>> \_\_\_\_\_\_\_\_\_\_\_\_\_\_\_\_20 թ.

ՀՀ ՊԵՏԱԿԱՆ ԿԱՌԱՎԱՐՄԱՆ

ՄԱՐՄԻՆՆԵՐԻ ՂԵԿԱՎԱՐՆԵՐԻՆ

ՊԱՏՃԵՆԸ՝ ԵՐԵՎԱՆԻ ՔԱՂԱՔԱՊԵՏ

ՊԱՐՈՆ ՀԱՅԿ ՄԱՐՈՒԹՅԱՆԻՆ

Հարգելի գործընկերներ

Հայտնում ենք, որ ՀՀ կառավարության 25/03/2021թ. N 414-Ն որոշմամբ (այսուհետև՝ որոշում) փոփոխություններ և լրացումներ են կատարվել ՀՀ կառավարության 04/05/2017թ. N 526-Ն որոշմամբ հաստատված կարգում, որն ուժի մեջ է մտել 27/03/2021թ:

Որոշմամբ հիշյալ կարգում կատարվել են հետևյալ հիմնական փոփոխությունները՝

* փոփոխության է ենթարկել որակավորման ապահովման տեսակին և չափին ներկայացվող պահանջները: Դրանք սահմանվել են հետևյալ կերպ՝

- ընտրված մասնակիցը որակավորման ապահովումը կարող է ներկայացնել ինչպես բանկային երաշխիքի կամ կանխիկ փողի, այնպես էլ ապահովագրական կազմակերպության կողմից տրամադրված երաշխիքի ձևով.

- եթե ընտրված մասնակիցը, իսկ ապրանքների գնման դեպքում նաև տվյալ ընթացակարգի շրջանակում վերջինիս կողմից՝ որպես պաշտոնական ներկայացուցիչ, հայտով առաջարկվող ապրանքն արտադրող կազմակերությունը, հայտերը բացելու օրվա դրությամբ ունի միջազգային հեղինակավոր կազմակերպությունների (Fitch, Moodys, [Standard & Poor’s](https://ru.wikipedia.org/wiki/Standard_%26_Poor%E2%80%99s)) կողմից շնորհված վարկունակության վարկանիշ առնվազն Հայաստանի Հանրապետությանը շնորհված վարկանիշի չափով, ապա ընտրված մասնակիցը չի ներկայացնում որակավորման ապահովում: Ընդ որում, սույն մասում նշված պայմանին բավարարելու մասին տեղեկատվությունը մասնակիցը ներկայացնում է հայտով.

- եթե գնման հայտով տվյալ ընթացակարգի շրջանակում գնվելիք ապրանքի, աշխատանքի կամ ծառայության գինը՝

1) չի գերազանցում 70 մլն. դրամը, որակավորման ապահովման չափը հավասար է ընտրված մասնակցի գնային առաջարկի 15%-ին, իսկ գերազանցելու դեպքում՝ 30%-ին.

2) չի գերազանցում 25 մլն. դրամը, ընտրված մասնակիցը որակավորման ապահովումը ներկայացվում է միակողմանի հաստատված հայտարարության` տուժանքի կամ կանխիկ փողի ձևով, բացառությամբ շինարարական ծրագրերի կատարման համար անհրաժեշտ նախագծային փաստաթղթերի մշակման, փորձաքննության և տեխնիկական հսկողության ծառայությունների գնումների, որոնց դեպքում ապահովումը ընտրված մասնակիցը ներկայացնում է կամ բանկերի կամ ապահովագրական կազմակերպությունների կողմից տրամադրված երաշխիքի կամ կանխիկ փողի ձևով.

3) գերազանցում է 25 մլն. դրամը, ընտրված մասնակիցը որակավորման ապահովումը ներկայացնում է բանկերի կամ ապահովագրական կազմակերպությունների կողմից տրամադրված երաշխիքների կամ կանխիկ փողի ձևով.

* կանխավճարի առավելագույն չափը մինչև 30/12/2021թ. կազմակերպվող ընթացակարգերի դեպքում սահմանվել է ընտրված մասնակցի առաջարկած գնի մինչև 50%-ի չափով, իսկ 01/01/2022թ. սկսված՝ 30%-ի չափով.
* փոփոխության են ենթարկել հայտի և պայմանագրի ապահովման շեմերին ներկայացվող պահանջները: Դրանք նախատեսվել են հետևյալ կերպ՝

- եթե գնման հայտով տվյալ ընթացակարգի շրջանակում գնվելիք ապրանքի, աշխատանքի կամ ծառայության գինը՝

1) չի գերազանցում 25 մլն. դրամը, մասնակիցը չի ներկայացնում հայտի ապահովում.

2) չի գերազանցում 25 մլն. դրամը, ընտրված մասնակիցը պայմանագրի ապահովումը ներկայացնում է միակողմանի հաստատված հայտարարության` տուժանքի կամ կանխիկ փողի ձևով: Շինարարական ծրագրերի կատարման համար անհրաժեշտ նախագծային փաստաթղթերի մշակման, փորձաքննության և տեխնիկական հսկողության ծառայությունների գնման դեպքում ընտրված մասնակիցը պայմանագրի ապահովումը ներկայացնում է բանկային երաշխիքի կամ կանխիկ փողի ձևով.

3) գերացանցում է 25 մլն. դրամը, հայտի և պայմանագրի ապահովումները ներկայացվում են բանկային երաշխիքի կամ կանխիկ փողի ձևով.

- եթե՝

1) գնման ընթացակարգը կազմակերպվել է «Գնումների մասին» ՀՀ օրենքի 15-րդ հոդվածի 6-րդ մասի հիման վրա և պայմանագիրը կնքելու իրավասության առաջացման պահին նախատեսված չեն ֆինանսական միջոցներ, ապա որակավորման և պայմանագրի ապահովումները ներկայացվում են միակողմանի հաստատված հայտարարության` տուժանքի կամ կանխիկ փողի ձևով: Եթե պայմանագիրը կնքելու իրավասության առաջացման պահին նախատեսված ֆինանսական միջոցները գերազանցում են 25 մլն. դրամը, սակայն պայմանագրի ամբողջական կատարման համար հետագայում ևս պահանջվում են ֆինանսական միջոցներ, ապա պայմանագրի և որակավորման ապահովումները, հատկացված ֆինանսական միջոցների մասով, ներկայացվում են երաշխիքի կամ կանխիկ փողի, իսկ պահանջվող ֆինանսական միջոցների մասով` միակողմանի հաստատված հայտարարության` տուժանքի կամ կանխիկ փողի ձևով.

2) պայմանագիրը կնքվել է «Գնումների մասին» ՀՀ օրենքի 15-րդ հոդվածի 6-րդ մասի հիման վրա, սակայն տվյալ տարում նախատեսված չեն կամ նախատեսված են ավելի քիչ ֆինանսական միջոցներ, քան պայմանագրի գինն է, ապա պայմանագրում նախատեսվում է, որ հետագայում ապրանքների մատակարարումը, աշխատանքների կատարումը կամ ծառայությունների մատուցումն իրականացվում են համաձայնագիր կնքելու միջոցով: Եթե պայմանագրի կատարման համար հատկացված ֆինանսական միջոցների չափը գերազանցում է 25 մլն. դրամը, ապա պատվիրատուի կողմից համաձայնագիր կնքվում է, եթե պայմանագիր կնքած անձի կողմից տուժանքի ձևով ներկայացված որակավորման և պայմանագրի ապահովումները` նախատեսված ֆինանսական միջոցների չափով, փոխարինվում է երաշխիքով կամ կանխիկ փողով.

3) եթե մասնակիցը հայտ ներկայացնում է մեկից ավելի չափաբաժինների համար, ապա կարող է ներկայացնել, ինչպես յուրաքանչյուր չափաբաժնի համար առանձին, այնպես էլ մեկ հայտի ապահովում` բոլոր չափաբաժինների համար: Մեկ հայտի ապահովում ներկայացվելու դեպքում դրա գումարը հաշվարկվում է ներկայացված չափաբաժինների գնային առաջարկների հանրագումարի նկատմամբ,

4) մասնակիցն ընտրված է ճանաչվում մեկից ավելի չափաբաժինների մասով, ապա կարող է ներկայացնել, ինչպես յուրաքանչյուր չափաբաժնի համար առանձին, այնպես էլ մեկ պայմանագրի ապահովում` բոլոր չափաբաժինների համար: Մեկ պայմանագրի ապահովում ներկայացվելու դեպքում դրա գումարը հաշվարկվում է պայմանագրի ընդհանուր գնի նկատմամբ.

- այն դեպքում, երբ պայմանագրի կատարումը փուլային է, և յուրաքանչյուր փուլի կատարումն ուղղակիորեն փոխկապակցված չէ պայմանագրով սահմանված պահանջներին համապատասխան ստացվելիք վերջնարդյունքի հետ, ապա յուրաքանչյուր փուլի արդյունքը պատվիրատուի կողմից ընդունվելուց որակավորման ապահովման գումարը նվազեցվում է այդ փուլի գումարի նկատմամբ հաշվարկված համամասնությամբ.

* նախատեսվել է նաև, որ՝

1) եթե բոլոր մասնակիցների ներկայացրած գնային առաջարկները գերազանցում են տվյալ ընթացակարգի շրջանակում գնվելիք ապրանքների, աշխատանքների կամ ծառայությունների գնման հայտով սահմանված գինը կամ գնումն իրականացվում է օրենքի 15-րդ հոդվածի 6-րդ մասի հիման վրա, ապա գների նվազեցման նպատակով իրականացվող միաժամանակյա բանակցությունների համար սահմանված վերջնաժամկետը լրանալու պահին, եթե դրան ներկա մասնակիցների ներկայացրած գները գերազանցում են գնման հայտով սահմանված գինը, ապա գնահատող հանձնաժողովը կարող է բանակցությունների արդյունքում ցածր գնային առաջարկ ներկայացրած մասնակցին հայտարարել ընտրված մասնակից՝ պայմանով, որ վերջինիս հետ կնքվող պայմանագրով նախատեսված կողմերի իրավունքներն ու պարտականություններն ուժի մեջ են մտնում գնման հայտով սահմանված գինը գերազանցող չափով լրացուցիչ ֆինանսական միջոցներ նախատեսվելու և դրա հիման վրա կողմերի միջև համաձայնագիր կնքելու դեպքում: Ընդ որում, համաձայնագիրը կնքվում է լրացուցիչ ֆինանսական միջոցները նախատեսվելուն հաջորդող տասնհինգ աշխատանքային օրվա ընթացքում՝ ապրանքի մատակարարման, աշխատանքի կատարման կամ ծառայության մատուցման ժամկետները երկարաձգելով պայմանագրի կնքման օրվանից մինչև համաձայնագրի կնքման օրն ընկած ժամանակահատվածով: Կնքված պայմանագիրը լուծվում է, եթե կնքելուն հաջորդող վաթսուն օրացուցային օրվա ընթացքում լրացուցիչ ֆինանսական միջոցներ չեն նախատեսվում.

2) պատվիրատուի ղեկավարը «Գնումների մասին» ՀՀ օրենքի 2-րդ հոդվածի 1-ին մասի 1-ին կետի «ա» պարբերությամբ նախատեսված մարմնում գլխավոր քարտուղարն է կամ վերջինիս լիազորությամբ գլխավոր քարտուղարի տեղակալը.

3) գնման գործընթացների կազմակերպման ժամանակացույցը հաստատում է պատվիրատուի ղեկավարը.

4) պատվիրատուի ղեկավարի կողմից պատասխանատու ստորաբաժանում կարող է սահմանվել պատվիրատուի համապատասխան կառուցվածքային ստորաբաժանումը, ենթակա մարմինը կամ համակարգման ոլորտում գործող կազմակերպությունը:

Միաժամանակ հայտնում ենք, որ՝

* որոշման 2-րդ և 3-րդ կետերով սահմանվել է, որ

- մինչև որոշումն ուժի մեջ մտնելը բանկային երաշխիքի կամ կանխիկ փողի ձևով ներկայացված որակավորման ապահովման գումարի չափը պայմանագիրը կնքած անձի պահանջով ենթակա է համապատասխանեցման որոշմամբ սահմանված որակավորման ապահովման չափին, եթե առաջարկությունը ներկայացվել է որոշումն ուժի մեջ մտնելուն հաջորդող 60-օրյա ժամկետում.

- որոշման պահանջները տարածվում են մինչև որոշումն ուժի մեջ մտնելը սկսված և չավարտված գնման գործընթացների վրա: Իսկ «Գնումների մասին» ՀՀ օրենքի 2-րդ հոդվածի 1-ին կետի 23-րդ կետի համաձայն գնման գործընթացը` գնում կատարելու նպատակով գնումների մասին ՀՀ օրենսդրությամբ նախատեսված ընթացակարգերի, իրավունքների և պարտականությունների իրագործմանն ուղղված գործողությունների ամբողջությունն է, ներառյալ՝ գնումների պլանավորումը, գնման առարկայի բնութագրի հաստատումը, պայմանագրի կատարումը և կառավարումը:

Այս կապակցությամբ հայտնում ենք, որ այն ընթացակարգերը, որոնք սկսվել  են և որոնց շրջանակում 27/03/2021թ. դրությամբ պայմանագրեր չեն կնքվել, մասնակցի հայտը գնահատելիս և/կամ ընտրված մասնակցին պայմանագիր կնքելու ծանուցումը տրամադրելիս, ինչպես նաև ընտրված մասնակցի կողմից ներկայացված  պայմանագրի և/կամ որակավորման ապահովումները գնահնատելիս կիրառվում են որոշմամբ ապահովումների չափերին և տեսակներին ներկայացվող կարգավորումները.

* ՀՀ ֆինանսների նախարարության կողմից հաստատվել և procurement.am հասցեով գործող գնումների պաշտոնական տեղեկագրում հրապարակվել են որոշման պահանջներին համապատասխանեցված՝ գնման ընթացակարգերի կազմակերպման հայտարարությունների և հրավերների օրինակելի ձևերը, այդ թվում՝ ռուսերեն լեզվով:

Միաժամանակ խնդրում ենք սույն գրության պատճենը տրամադրել Ձեր համակարգում գործող ՓԲԸ-ներին, ՊՈԱԿ-ներին և հիմնադրամներին:

 ՀՀ մարզպետարաններին խնդրում ենք սույն գրության պատճենը տրամադրել նաև մարզի վարչական սահմաններում գտնվող համայնքներին՝ վերջիններիս խնդրելով նաև սույն գրության պատճենը տրամադրել իրենց համակարգում գործող ՓԲԸ-ներին, ՀՈԱԿ-ներին և հիմնադրամներին:

 ՀԱՐԳԱՆՔՈՎ՝

ԺԱՄԱՆԱԿԱՎՈՐ ՊԱՇՏՈՆԱԿԱՏԱՐ ԿԱՐԵՆ ԲՐՈՒՏՅԱՆ

Կատ.՝ գնումների քաղաքականության

վարչություն, հեռ.՝011-800-258